Oġġezzjoni għal att ta' Implimentazzjoni: Il-livelli massimi ta' residwi għal ċerti sustanzi, inkluż il-lufenuron Riżoluzzjoni tal-Parlament Ewropew tas-27 ta' April 2021 dwar l-abbozz ta' Regolament tal-Kummissjoni li jemenda l-Annessi II, III u IV tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta' residwi għall-aklonifen, l-akrinatrina, il-Bacillus pumilus QST 2808, il-klorantraniliprol, l-etirimol, il-lufenuron, il-pentijopirad, il-pikloram u l-Pseudomonas sp. tar-razza DSMZ 13134 f'ċerti prodotti jew fuqhom (D070113/03 – 2021/2590(RPS)) Il-Parlament Ewropew, – wara li kkunsidra l-abbozz ta' Regolament tal-Kummissjoni li jemenda l-Annessi II, III u IV tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi ta' residwi għall-aklonifen, l-akrinatrina, il-Bacillus pumilus QST 2808, il-klorantraniliprol, l-etirimol, il-lufenuron, il-pentijopirad, il-pikloram u l-Pseudomonas sp. tar-razza DSMZ 13134 f'ċerti prodotti jew fuqhom (D070113/03), – wara li kkunsidra r-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE, u b'mod partikolari l-Artikolu 5(1) u l-Artikolu 14(1)(a) tiegħu, – wara li kkunsidra l-opinjoni mogħtija fl-4 ta' Diċembru 2020 mill-Kumitat Permanenti dwar il-Pjanti, l-Annimali, l-Ikel u l-Għalf, – wara li kkunsidra d-Direttiva 2009/128/KE tal-Parlament Ewropew u tal-Kunsill tal-21 ta' Ottubru 2009 li tistabbilixxi qafas għal azzjoni Komunitarja biex jinkiseb użu sostenibbli tal-pestiċidi, – wara li kkunsidra l-opinjoni motivata adottata mill-Awtorità Ewropea dwar is-Sigurtà fl-Ikel (EFSA) fil-15 ta' Lulju 2020, u ppubblikata fit-18 ta' Awwissu 2020, – wara li kkunsidra l-opinjoni motivata adottata mill-EFSA fit-18 ta' Novembru 2016, u ppubblikata fil-5 ta' Jannar 2017, – wara li kkunsidra r-rapport xjentifiku approvat mill-EFSA fit-30 ta' Settembru 2008, u ppubblikat fit-22 ta' Ġunju 2009, – wara li kkunsidra l-Artikolu 5a(3)(b) tad-Deċiżjoni tal-Kunsill 1999/468/KE tat-28 ta' Ġunju 1999 li tipprovdi l-proċeduri għall-eżerċizzju tas-setgħat tal-implimentazzjoni konferiti fuq il-Kummissjoni, – wara li kkunsidra l-Artikolu 112(2) u (3), u (4)(c) tar-Regoli ta' Proċedura tiegħu, – wara li kkunsidra l-mozzjoni għal riżoluzzjoni tal-Kumitat għall-Ambjent, is-Saħħa Pubblika u s-Sikurezza tal-Ikel, A. billi l-lufenuron huwa pestiċida tal-benżoilurea li jinibixxi l-produzzjoni taċ-ċitina fl-insetti, u jintuża bħala pestiċida u fungiċida; billi l-approvazzjoni tal-Unjoni tal-lufenuron skadiet fil-31 ta' Diċembru 2019 u ma tressqet l-ebda applikazzjoni għat-tiġdid fil-qafas tar-Regolament (KE) Nru 1107/2009 tal-Parlament Ewropew u tal-Kunsill; billi l-lufenuron ma għadux approvat għall-użu fl-Unjoni, iżda huwa esportat bħala pestiċida agroalimentari; billi skont studju tal-Aġenzija Ġermaniża għall-Ambjent, il-lufenuron jissodisfa l-kriterji għal sustanzi li huma persistenti, bijoakkumulattivi u tossiċi, li huma stipulati fl-Anness XIII tar-Regolament (KE) Nru 19072006 tal-Parlament Ewropew u tal-Kunsill; B. billi l-Artikolu 191(2) tat-Trattat dwar il-Funzjonament tal-Unjoni Ewropea (TFUE) jistabbilixxi l-prinċipju ta' prekawzjoni bħala wieħed mill-prinċipji fundamentali tal-Unjoni; C. billi l-Artikolu 168(1) tat-TFUE jiddikjara li "livell għoli ta' ħarsien tas-saħħa fiżika u mentali għandu jkun assigurat fid-definizzjoni u l-implimentazzjoni tal-istrateġiji u l-attivitajiet kollha tal-Unjoni"; D. billi d-Direttiva 2009/128/KE għandha l-għan li tikseb użu sostenibbli tal-pestiċidi fl-Unjoni billi tnaqqas ir-riskji u l-impatti tal-użu tal-pestiċidi fuq is-saħħa tal-bniedem u l-ambjent billi tippromwovi approċċi alternattivi; E. billi l-Konvenzjoni ta' Stokkolma tan-Nazzjonijiet Uniti dwar Pollutanti Organiċi Persistenti u l-laqgħa tal-Kumitat ta' Reviżjoni tal-2012 għall-Pollutanti Organiċi Persistenti identifikaw il-potenzjal għoli tal-lufenuron li jissodisfa l-kriterji persistenti tal-pollutanti organiċi persistenti; F. billi l-Komunikazzjoni tal-Kummissjoni tal-20 ta' Mejju 2020 bit-titolu "Strateġija Mill-Għalqa sal-Platt għal sistema tal-ikel ġusta, tajba għas-saħħa u favur l-ambjent" tippromwovi "tranżizzjoni globali għal sistemi agroalimentari sostenibbli" mhux biss fil-fruntieri tal-Unjoni iżda wkoll barra minnha, u għandha l-għan li "tqis l-aspetti ambjentali hija u tivvaluta t-talbiet għat-tolleranzi għall-importazzjoni għas-sustanzi pestiċidi li ma għadhomx approvati fl-UE filwaqt li tħares l-istandards u l-obbligi tad-WTO"; G. billi l-abbozz tar-regolament tal-Kummissjoni ġie propost wara applikazzjoni mressqa għat-tolleranzi ta' importazzjoni għal-lufenuron użat fil-Brażil fuq il-grejpfrut u l-kannamieli li tiddikjara li huma meħtieġa livelli massimi ta' residwi (MRLs) ogħla sabiex jiġu evitati ostakli kummerċjali mhux tariffarji għall-importazzjoni ta' dawk l-għelejjel; H. billi l-abbozz tar-regolament tal-Kummissjoni jagħti lok għal tħassib dwar is-sikurezza tal-lufenuron abbażi tal-prinċipju ta' prekawzjoni, minħabba n-nuqqasijiet ta' data relatati mal-effett tal-lufenuron fuq is-saħħa pubblika u l-ambjent; The EMS drafted an evaluation report in accordance with Article 8 of Regulation (EC) No 396/2005, which was submitted to the European Commission and forwarded to the European Food Safety Authority (EFSA) on 24 May 2019" (F'konformità mal-Artikolu 6 tar-Regolament (KE) Nru 396/2005, Syngenta Crop Protection AG ippreżentat applikazzjoni lill-awtorità nazzjonali kompetenti fil-Portugall (Stat Membru ta' evalwazzjoni, EMS) biex tistabbilixxi tolleranzi ta' importazzjoni għas-sustanza attiva lufenuron f'diversi għelejjel u prodotti ta' oriġini mill-annimali abbażi tal-użi awtorizzati tal-lufenuron fil-Brażil, fiċ-Ċilì u fil-Marokk. L-EMS abbozza rapport ta' evalwazzjoni f'konformità mal-Artikolu 8 tar-Regolament (KE) Nru 396/2005, li ġie ppreżentat llil-Kummissjoni Ewropea u mgħoddi lill-Awtorità Ewropea dwar is-Sigurtà fl-Ikel (EFSA) fl-24 ta' Mejju 2019); billi l-EMS ippropona li jiżdiedu l-MRLs għal-lufenuron fil-grejpfrut (x30) u fil-kannamiela (x2) mill-Brażil, u wkoll li jiżdiedu l-MRLs għal-lufenuron fil-prodotti ta' oriġini mill-annimali; J. billi l-konklużjonijiet li waslet għalihom l-EFSA fl-opinjoni tagħha tal-15 ta' Lulju 2020 jiġġustifikaw iż-żieda tal-MRLs għal-lufenuron biss abbażi tal-ħtieġa li jkun hemm konformità mal-valuri normattivi fil-Brażil, u jħallu barra kwalunkwe konsiderazzjoni dwar l-effett kumulattiv fit-tul tal-lufenuron fuq it-tossiċità riproduttiva, in-newrotossiċità tal-iżvilupp u l-potenzjal immunotossiku tiegħu wara inġestjoni fit-tul; Jopponi l-adozzjoni tal-abbozz ta' regolament tal-Kummissjoni; Iqis li dan l-abbozz ta' regolament tal-Kummissjoni mhux kompatibbli mal-għan u mal-kontenut tar-Regolament (KE) Nru 396/2005; Iqis li l-abbozz ta' regolament tal-Kummissjoni jeċċedi s-setgħat ta' implimentazzjoni previsti fir-Regolament (KE) Nru 396/2005; jinnota li l-premessa 5 ta' dak ir-Regolament tiddikjara li l-MRLs għandhom jiġu stabbiliti fl-aktar livell baxx li jista' jinkiseb bil-għan li jiġu protetti gruppi vulnerabbli bħat-tfal u t-tfal mhux imwielda; Jinnota li, skont l-abbozz tar-regolament tal-Kummissjoni, l-MRLs eżistenti tal-lufenuron se jiżdiedu minn 0,01 mg/kg għal 0,30 mg/kg għall-grejpfrut u minn 0,01 mg/kg għal 0,02 mg/kg għall-kannamieli; Jinnota li rapport xjentifiku reċenti kkonkluda li l-lufenuron jista' jikkawża effetti teratoġeniċi u bidliet istopatoloġiċi għall-fwied u l-kliewi fil-firien, li jissuġġerixxi li nisa tqal u t-tfal mhux imwielda tagħhom jistgħu jkunu f'riskju; Jinnota li l-esponiment għall-insettiċidi jinduċi bidliet bijokimiċi, inkluż stress ossidattiv, u li l-esponiment ambjentali matern għall-pollutanti kimiċi ġie kklassifikat reċentement bħala t-tieni l-aktar kawża importanti tal-mortalità tat-trabi fil-pajjiżi li qed jiżviluppaw; Itenni li l-effetti transġenerazzjonali tal-esponiment għall-pestiċidi mhumiex studjati biżżejjed u li l-effetti tal-esponiment għall-pestiċidi fil-bnedmin fil-perjodu ta' ġestazzjoni rari jiġu studjati; jissottolinja li hemm evidenza dejjem akbar dwar ir-rwol ta' esponimenti ripetuti matul il-ħajja bikrija; Jissuġġerixxi li l-MRLs għal-lufenuron għandhom jibqgħu fl-aktar livell ta' determinazzjoni baxx; Iqis li d-deċiżjoni li jiżdiedu l-MRLs għal-lufenuron ma tistax tiġi ġġustifikata, peress li ma hemmx biżżejjed evidenza li tissuġġerixxi li r-riskju għan-nisa tqal u għat-tfal mhux imwielda tagħhom u għas-sikurezza tal-ikel huwa aċċettabbli; Jitlob lill-Kummissjoni tirtira l-abbozz ta' regolament u tippreżenta wieħed ġdid lill-kumitat, li jirrispetta l-prinċipju ta' prekawzjoni; Jagħti struzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni, kif ukoll lill-gvernijiet u lill-parlamenti tal-Istati Membri.
Extracted from TA-9-2021-0132_MT.docx